|  |  |
| --- | --- |
|  | **ÁFORM UM LAGASETNINGU**  *– sbr. samþykkt ríkisstjórnar frá 10. mars 2017, 1.-4. gr.* |
| **Málsheiti og nr.** | Frumvarp til breytinga á barnalögum - skipt búseta, meðlag og breytingar á ýmsum lögum (DMR18010025) |
| **Ráðuneyti /verkefnisstjóri** | Dómsmálaráðuneyti |
| **Innleiðing EES-gerðar?** | Já  Nei |
| **Dags.** | 08.03.2018 |

|  |
| --- |
| 1. **Úrlausnarefni** |
| 1. **Forsaga máls og tilefni.** Aðdragandinn er sá að á grundvelli þingsályktunar frá 12. maí 2014 skipaði innanríkisráðherra starfshóp sem falið var að kanna með hvaða leiðum mætti jafna stöðu foreldra sem fara sameiginlega með forsjá barna sinna með tilliti til réttinda, skyldna og skráningar sem fylgir lögheimili barns. Í skýrslu starfshópsins frá 1. september 2015 var lagt til að tekið verði upp í barnalög ákvæði þar sem foreldrum, sem fara sameiginlega með forsjá barns og ákveða að ala það upp saman á tveimur heimilum, verði veitt heimild til að semja um skipta búsetu barns að uppfylltum ákveðnum skilyrðum. Í framhaldi af skýrslunni var skipuð verkefnisstjórn þriggja ráðuneyta, þ.e. innanríkis, velferðar- og fjármála- og efnahagsráðuneytis, auk fulltrúa frá Þjóðskrá Íslands. Hlutverk verkefnisstjórnarinnar var að útbúa nákvæma greiningu á því hvaða ákvæðum laga og reglugerða sé nauðsynlegt að breyta svo hægt sé að útbúa frumvarp og lögfesta ákvæði í barnalög sem heimila foreldrum, sem fara með sameiginlega forsjá barns og hafa ákveðið að ala það upp saman á tveimur heimilum, að semja um skipta búsetu barns að uppfylltum ákveðnum skilyrðum. Við upphaf vinnu verkefnisstjórnarinnar var ljóst að ekki þyrfti einungis að breyta ákvæðum laga og reglugerða heldur þyrfti einnig að gera tilteknar kerfisbreytingar. Verkefnisstjórnin lauk störfum í mars 2017 en samkvæmt niðurstöðu verkefnisstjórnarinnar þarf að breyta lögum, reglugerðum, reglum og öðrum atriðum sem heyra undir dómsmálaráðuneyti, fjármála- og efnahagsráðuneyti, mennta- og menningarmálaráðuneyti, samgöngu- og sveitarstjórnarráðuneyti og velferðarráðuneyti. Sjá hér:   **Dómsmálaráðuneyti**   * Barnalög nr. 76/2003   **Fjármála- og efnahagsráðuneyti**  - Lög um tekjuskatt nr. 90/2003  - Reglugerð um greiðslu barnabóta nr. 555/2004  - Reglugerð um greiðslu vaxtabóta nr. 990/2001  **Mennta- og menningarmálaráðuneyti**  - Úthlutunarreglur Lánasjóðs íslenskra námsmanna  - Önnur atriði, s.s. skráning barna í skóla og leikskóla, upplýsingagjöf til foreldra og reglur um frístundastyrk  **Samgönguráðuneyti**  - Lög um lögheimili nr. 21/1990  - Lög um þjóðskrá og almannaskráningu nr. 54/1962  **Velferðarráðuneyti**  - Barnaverndarlög nr. 80/2002  - Lög um félagslega aðstoð nr. 99/2007  - Lög um húsnæðisbætur nr. 75/2016  - Lög um slysatryggingar almannatrygginga nr. 45/2015  - Reglugerð um brýna læknismeðferð erlendis þegar ekki er unnt að veita nauðsynlega aðstoð hér á landi nr. 712/2010  - Reglugerð um ferðakostnað sjúkratryggðra og aðstandenda þeirra innanlands nr. 871/2004  - Reglugerð um fjárhagslega aðstoð við framfærendur fatlaðra og langveikra barna nr. 504/1997  - Reglugerð um greiðsluþátttöku sjúkratrygginga í lyfjakostnaði nr. 313/2013  - Reglugerð um mæðra- og feðralaun nr. 540/2002  - Reglugerð um sjúkradagpeninga, nr. 1025/2008  - Reglugerð um styrki og uppbætur til hreyfihamlaðra einstaklinga vegna bifreiða nr. 170/2009.  - Reglugerð um styrki vegna hjálpartækja nr. 1155/2013.  Varðandi endurskoðun á ákvæðum barnalaga er varða meðlag þá liggja fyrir til hliðsjónar drög að frumvarpi til breytinga á barnalögum frá 2010. Ekki liggur fyrir hvort og þá að hvaða miklu leyti stuðst verður við þær tillögur sem þar komu fram. Umrædd drög að frumvarpi frá 2010 voru samin af nefnd sem skipuð var af dóms- og kirkjumálaráðherra 7. maí 2008 til að fara yfir reglur barnalaga um framfærslu barna með það fyrir augum að kanna hvort núverandi fyrirkomulag þjóni hagsmunum barna og foreldra með sanngjörnum hætti. Á meðal þess sem nefndinni var falið að taka afstöðu til var hvort ástæða væri til að viðhalda því fyrirkomulagi að ávallt bæri að ákveða meðlag við skilnað, sambúðarslit og breytingar á forsjárskipan og hvort ástæða væri til að hafa lágmarksmeðlag lögbundið. Einnig hvort rétt væri að gera breytingar á þeim grundvallarþáttum sem hafa áhrif á meðlagsfjárhæðina. Í umræddum drögum að frumvarpi frá 2010 kemur m.a. fram að núgildandi meðlagskerfi hafi sætt gagnrýni og ekki hafi verið tekið nægilega mikið mið af breytingum í samfélagsinu eða þróun í barnarétti. Í drögum að frumvarpi var lagt til að gera verulegar breytingar á núgildandi reglum íslenskra laga um framfærslu barns og ákvörðun meðlags þegar foreldrar búa ekki saman. Var vísað til þess að með tillögum að nýju meðlagskerfi væri verið að undirstrika jafna ábyrgð beggja foreldra á framfærslu barns. Samkvæmt fyrrnefndum drögum að frumvarpi var byggt á eftirfarandi sjónarmiðum: Sameiginlegri ábyrgð beggja foreldra á framfærslu barns, auknu frelsi foreldra til að semja um meðlag, tilliti til kostnaðar af framfærslu barns, tilliti til tekna beggja foreldra og tilliti til umgengni foreldrisins sem barnið býr ekki hjá.   1. **Hvert er úrlausnarefnið?** Verkefnið er tvíþætt. Annars vegar breytingar á barnalögum nr. 76/2003 og hins vegar breytingar á ýmsum öðrum lögum. Breytingarnar sem snúa að barnalögum snúa að því að lögfesta ákvæði um heimild foreldra til þess að semja um skipta búsetu barns auk þess að endurskoða ákvæði barnalaga varðandi framfærslu barns og meðlag. 2. **Að hvaða marki duga gildandi lög og reglur ekki til?** Samkvæmt núgildandi barnalögum er ekki gert ráð fyrir að hægt sé að semja um að barn sé í skiptri búsetu með þeim réttaráhrifum sem lagt hefur verið til að myndu fylgja slíku fyrirkomulagi. Í skýrslu starfshóps var t.d. gert ráð fyrir að samningur foreldra um skipta búsetu barns myndi hafa í för með sér réttaráhrif varðandi ákvarðanatöku um málefni barns, greiðslu á opinberum stuðningi, stuðning sveitarfélaga og skráningu í þjóðskrá. Þá er talið nauðsynlegt að breyta ýmsum öðrum lögum og reglugerðum til að ná fram umræddum réttaráhrifum. |
| 1. **Markmið** |
| 1. **Stefna hins opinbera á viðkomandi málefnasviði/málaflokki** 2. **Markmið sem að er stefnt með lagasetningu í ljósi úrlausnarefnis og stefnu stjórnvalda**   Samfélagslegt markmið með nýjum ákvæðum í barnalög sem heimila skipta búsetu barns er að stuðla að sátt og jafnari stöðu þeirra foreldra sem fara sameiginlega með forsjá barns og ákveða að ala það upp saman á tveimur heimilum. Gert er ráð fyrir að foreldrum beri að uppfylla ákveðin skilyrði svo skipt búseta komi til álita og sé til þess fallin að þjóna hagsmunum barns. Gert er t.d. ráð fyrir góðu samstarfi foreldra og nálægð heimilanna tveggja, m.a. að barn geti sótt einn skóla eða leikskóla. Þá er einnig lögð áhersla á ráðgjöf til foreldra. Lagt er til grundvallar að hagsmunir barnsins verði ávallt hafðir að leiðarljósi og að í hverju tilviki fyrir sig verði lagt einstaklingsbundið mat á það hvort skipt búseta sé barni fyrir bestu.  Varðandi endurskoðun á ákvæðum barnalaga um framfærslu barns og meðlag þá hafa miklar breytingar orðið á viðhorfum, stöðu foreldra og ábyrgð á umönnun og uppeldi barna á undanförnum áratugum. Bent hefur verið á að núverandi meðlagskerfi hafi ekki tekið nægilega mikið mið af breytingum í samfélaginu eða þróun í barnarétti. Víða hafi verið gerðar breytingar á meðlagskerfum og er þá sérstaklega horft til hinna Norðurlandanna. |
| 1. **Leiðir** |
| 1. **Ekkert aðhafst - hvaða afleiðingar hefði það?** Ekki væri hægt að semja um að barn sé í skiptri búsetu með tilheyrandi réttaráhrifum og það fyrirkomulag sem er í dag varðandi framfærslu barns og meðlag yrði óbreytt. 2. **Önnur úrræði en lagasetning sem metin hafa verið.** Starfshópur og verkefnisstjórn um verkefnið hafa metið lagasetningu nauðsynlega. 3. **Mögulegar leiðir við lagasetningu.** Lagt er til að leggja fram frumvarp til breytinga á barnalögum ásamt bandormi með breytingum á ýmsum öðrum lögum. |
| 1. **Hvaða leið er áformuð og hvers vegna?** |
| 1. **Stutt lýsing á þeirri leið sem áformuð er og rökstuðningur fyrir henni.** Til stendur að leggja fram frumvarp til breytinga á barnalögum ásamt bandormi með breytingum á ýmsum öðrum lögum. Starfshópur og verkefnisstjórn um verkefnið hafa metið lagasetningu nauðsynlega. 2. **Helstu fyrirhuguðu breytingar á gildandi lögum og reglum, hvort heldur bætt er við eða fellt brott.** Breytingar verða gerðar á núgildandi barnalögum ásamt breytingum á ýmsum öðrum lögum**.** |
| 1. **Samræmi við stjórnarskrá og þjóðarétt – aðrar grundvallarspurningar** |
| 1. **Koma áformin inn á svið stjórnarskrár og þjóðréttarskuldbindinga?** Nei. 2. **Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu?** Nei. 3. **Er önnur grundvallarlöggjöf sem taka þarf tillit til?** Breytingar þarf að gera á ýmsum öðrum lögum sem heyra undir mismunandi ráðuneyti. |
| 1. **Samráð** |
| 1. **Hverjir eru helstu hagsmunaaðilar?** Börn og foreldrar,embætti sýslumanna, Þjóðskrá Íslands, Sjúkratryggingar Íslands, Tryggingastofnun, ríkisskattstjóri, Samband íslenskra sveitarfélaga, umboðsmaður barna, Barnaverndarstofa o.fl. 2. **Er skörun við stjórnarmálefni annarra ráðuneyta?** Já, sjá umfjöllun að ofan. 3. **Samráð sem þegar hefur farið fram.** Hjá starfshópi og verkefnisstjórn var haft samráð m.a. við Þjóðskrá Íslands, Samband íslenskra sveitarfélaga, embætti ríkisskattstjóra, Sjúkratryggingar Íslands, Tryggingastofnun, Barnaverndarstofu, umboðsmann barna, Háskólann í Reykjavík, Háskóla Íslands, Félag um foreldrajafnrétti og Samtök meðlagsgreiðenda. 4. **Fyrirhugað samráð.** Fyrirhugað er að setja áform um verkefnið í samráðsgátt. Fyrirhugað er jafnframt frekara samráð við helstu hagsmunaaðila. |
| 1. **Mat á áhrifum þeirrar leiðar sem áformuð er** |
| 1. **Niðurstaða frummats á áhrifum, sbr. fylgiskjal** |
| 1. **Næstu skref, innleiðing** |
| 1. **Hefur verið gerð verkefnisáætlun fyrir frumvarpssmíðina?** Já. 2. **Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?** Gefa þarf svigrúm til þess að útbúa reglugerðir, gera nauðsynlegar kerfisbreytingar og tryggja aukið fjármagn vegna umræddra breytinga. 3. **Hvaða forsendur þurfa að vera fyrir hendi til að lagasetning beri árangur?** 4. **Mælikvarðar á árangur og útkomu** 5. **Hefur verið hugað að því að afla gagna til að meta árangur þegar þar að kemur?** |
| 1. **Annað** |
|  |
| 1. **Fylgiskjöl** |
| 1. **Mat á áhrifum lagasetningar – Frummat, sbr. eyðublað** 2. **Önnur fylgiskjöl eftir atvikum** |